**PREDKLADACIA SPRÁVA**

Na základe § 70 ods. 2 zákona Národnej rady Slovenskej republiky č. 350/1996 Z. z. o rokovacom poriadku Národnej rady Slovenskej republiky v znení zákona č. 399/2015 Z. z. Ministerstvo práce, sociálnych vecí a rodiny Slovenskej republiky (ďalej len ,,ministerstvo“) ako ústredný orgán štátnej správy pre štátne sociálne dávky predkladá na rokovanie vlády Slovenskej republiky návrh skupiny poslancov Národnej rady Slovenskej republiky na vydanie zákona, ktorým sa mení zákon č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov (tlač 509).

Ministerstvo k predloženému poslaneckému návrhu uvádza nasledovné:

**Všeobecne**

Cieľom poslaneckého návrhu je zmeniť poskytovanie jednorazového príspevku pri zverení do náhradnej starostlivosti, a to tak, že

1. sa upraví podmienka veku dieťaťa pri zverení na základe neodkladného opatrenia alebo pri zverení do predosvojiteľskej starostlivosti tak, že šesť mesiacov veku musí dieťa dosiahnuť najneskôr v čase podania návrhu na zverenie do náhradnej starostlivosti podľa § 1 ods. 2 písm. d) až f) tohto zákona,
2. sa tento príspevok zvýši na sumu príspevku pri narodení dieťaťa narodeného z prvého pôrodu až tretieho pôrodu, a ktoré sa dožilo 28 dní, teda zo súčasného 5,53-násobku sumy životného minima pre nezaopatrené dieťa (t.j. 542,38 €) na sumu 829,86 €.

**Stanovisko**

Ministerstvo víta návrh novely zákona č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov, ktorým sa upravuje poskytovanie jednorazového príspevku pri zverení do náhradnej starostlivosti. Navrhovanou zmenou sa zabezpečí väčšia dostupnosť tohto príspevku v prípadoch, kedy nárok naň nevznikol z dôvodu dlhého súdneho konania. Zvýšením jednorazového príspevku pri zverení do náhradnej starostlivosti na úroveň príspevku pri narodení dieťaťa sa vzhľadom na podobnosť samotného účelu oboch príspevkov, dosiahne jednotnosť a rovnaká podpora aj pre deti, ktoré sú zverené do náhradnej starostlivosti.

V súvislosti so zvýšením jednorazového príspevku pri zverení do náhradnej starostlivosti, zvýšené výdavky v roku 2021, vzhľadom na ich predpokladaný nízky objem, ministerstvo zabezpečí v rámci rozpočtu kapitoly ministerstva. Výdavky na roky 2022 a 2023 budú uplatnené pri príprave návrhu rozpočtu verejnej správy na roky 2022 až 2024.

K predloženému poslaneckému návrhu ministerstvo neuplatňuje žiadne pripomienky.

**Záver**

Vzhľadom na uvedené, ministerstvo odporúča vláde Slovenskej republiky vysloviť s návrhom skupiny poslancov Národnej rady Slovenskej republiky na vydanie zákona, ktorým sa mení zákon č. 627/2005 Z. z. o príspevkoch na podporu náhradnej starostlivosti o dieťa v znení neskorších predpisov (tlač 509) **súhlas.**